Памятаю, як пяць гадоў таму мастацкі кіраўнік Нацыянальнага акадэмічнага тэатра імя Янкі Купалы Мікалай Пінігін выказваў заклапочанасць, каб рэспубліканскі конкурс не ператварыўся ў спаборніцтва паміж мінскімі тэатрамі. На шчасце, яго перажыванні не спраўдзіліся і на карце тэатральных падзей добра вызначаюцца рэгіёны. Бадай усіх сёлета абышлі магіляўчане. У Абласны тэатр лялек “паляцеў” прыз за найлепшы спектакль для дзяцей і юнацтва за “Самы маленькі самалёт на свеце” ў рэжысуры Ігара Казакова, прыз за найлепшую жаночую ролю ў спектаклі для дзяцей і юнацтва Таццяне Дзенісенка за ролю таго самага Маленькага самалёціка, а таксама за найлепшую мужчынскую ролю ў спектаклі тэатра лялек (Мікалаю Сцешыцу за ролю Лукі ў спектаклі таго ж Казакова “На дне”). Да суседзяў у Аблдрамтэатр трапіў прыз за найлепшую мужчынскую ролю ў спектаклі тэатра драмы: яе атрымаў Іван Трус за працу ў “Крэйцараўскай санаце”. Між іншым, гэты шматгранны акцёр адстойваў гонар адразу двух абласных тэатраў: у згаданым “На дне” ён выходзіў на сцэну з лялькай Ваські Попела.